Nu mai este pentru nimeni un secret că familia senatorului PNL Eleonora Carmen Hărău ridică un hotel de lux în imediata apropiere a Castelului Corvinilor. Lucrările, care au început în 2015, au avansat serios și, se pare, constructorul se grăbește să finalizeze construcția în cel mai scurt timp.

Potrivit proiectului, în imobil va funcționa și o sală de nunți. Terenul pe care se ridică noua afacere a parlamentarului liberal se află situat pe strada Voinii la nr. 2A, iar suprafaţa ocupată este de aproximativ 2.600 mp, având regimul de înălţime demisol, parter şi două etaje în corpul de clădire cu destinaţia cazare, respectiv demisol şi parter în zona corpului de clădire ce înglobează sala de festivităţi.

Lucrările sunt efectuate de SC PROSERV SA, societatea cu care administrația locală din municipiul Hunedoara a avut până în acest an în derulare două contracte de salubrizare din care a încasat 15 milioane de euro. Aceeași firmă a efectuat și lucrările de reabilitare a siturilor industriale de la Hunedoara și Călan, dar și pe cele de extindere a rețelelor de apă și canalizare din Hațeg și Călan. SC PROSERV SA Hunedoara este parte a grupului de firme MICRO MEGA SA, beneficiarul construcției, la care Eleonora Carmen Hărău este acționar (deține 50% din acțiuni).

„Violul” de la Castel

Încă de la demararea proiectului, unul dintre cei mai respectați arhitecți din România, prof. univ. arh. dr. Radu Radoslav, membru în Comisia Tehnică de Urbanism și Amenajarea Teritoriului din județul Hunedoara, a atras atenția că hotelul familiei Hărău va pune în umbră monumentul medieval de la Hunedoara.

„Orice intervenție în jurul Castelului Corvinilor trebuia făcută cu foarte foarte mare grijă. Făcând parte din Comisia Tehnică de Urbanism și Amenajarea Teritoriului din județul Hunedoara, a venit un proiect pentru un hotel care mi s-a părut foarte înalt și care, din punctul meu de vedere acoperă monumentul care are valoare mondială. Dreptul meu e să-mi spun opinia și am spus că, din punct de vedere vizual nu este corect. Va fi o imagine neplăcută. (…) Din punct de vedere urbanistic este o violare a peisajului care ar fi trebuit să pună în valoare Castelul și nu hotelul. Arhitectural, nu vreau să comentez și, din refuzul meu, înțelegeți și care e părerea mea”, a declarat pentru Hunedoara Liberă Radu Radoslav în urmă cu doi ani.

În opinia arhitectului timișorean, hotelul, a cărui arhitectură șochează chiar și pe cei care nu se pricep la urbanism, nu-și are locul lângă Castelul Corvinilor. Astăzi, când clădirea este ridicată, constatăm că renumitul arhitect nu s-a înșelat atunci când a afirmat că, vizual, hotelul va afecta monumentul medieval de la Hunedoara, unic în această parte a Europei.

Imaginile surprinse zilele trecute înlocuiesc orice explicații inutile.

Remember: Afacerile de succes ale firmelor controlate de familia Hărău

Firmele controlate de familia politicianului afacerist Carmen Hărău au pus mâna pe cele mai bănoase contracte din județ. De departe, SC PROSERV SA este cea mai eficientă mașinărie de făcut bani. În 2006, pe când era plătitoare de cotizație la PSD, Eleonora Carmen Hărău a obținut contractul de salubrizare a municipiului Hunedoara. În total, SC PROSERV SA a încasat pentru serviciile facturate Primăriei Hunedoara aproximativ 15 milioane de euro. Întâmplător sau nu, cea mai bună perioadă pentru firma senatorului Hărău a fost în vremea lui Viorel Arion: între anii 2012 – 2016, în conturile Proserv SA au intrat peste 7 milioane de euro!

În octombrie 2012, aceeași SC PROSERV SA a câștigat proiectul de reabilitare a sitului industrial pe fosta platformă siderurigică de la Călan, a cărui valoare este de peste 20 de milioane de euro (fonduri europene), acesta fiind cel mai generos contract încheiat de firma deputatei în ultimii ani. În decembrie 2013 a prins încă un pește mare: un contract de reabilitare şi extindere a conductelor de aducţiune, a reţelei de distribuţie şi a reţelei de canalizare din Călan şi Haţeg. Pe scurt, încă 10 milioane de euro care au intrat în conturile firmelor: SC PROSERV SA, SC RECOM SID SA şi MICRO MEGA SA (asocierea care a câștigat licitația). Contractele au fost obținute în timpul mandatului de președinte al Consiliului Județean Hunedoara al lui Mircea Ioan Moloț.

Firma PROSERV a câștigat și proiectul de reabilitare a sitului industrial de la Hunedoara şi pregătirea pentru noi activităţi, a cărui valoare ajunge la 9 milioane de euro. Afacerile familiei Hărău s-au extins într-un ritm amețitor, iar averea senatorului liberal a crescut considerabil, fapt consemnat și în declarațiile de avere care o plasează constant între politicienii cei mai bogați din Parlament.

SONDAJ DE OPINIE

Cât de mulțumit sunteți de activitatea senatorului PNL, Eleonora Carmen Hărău? Foarte mulțumit

Mulțumit

Nemulțumit

Foarte nemulțumit

Nu știu / Nu răspund View Results